„Ljubav , kao kolektivna sklonost, kao nešto što daje životu intenzitet i smisao, ne može biti dar postojanju ako je rizik odsutan.“

 Alain Badiou (Pohvala ljubavi)

A.G.Matoš napisao je u svojoj Utjesi kose: „Gledao sam te sinoć. U snu. Tužnu. Mrtvu.“ Impresionizam, početak 20.stoljeća. Gledao sam te u snu i mrtvu i tješilo me što te uopće gledam. Zato što te volim. Često se čovjek (pogotovo mladi ljudi), zapita: „Gdje je smisao svega ovoga? Znam da neće potrajati pa zašto uopće utrošiti vrijeme na to?“ Svako vrijeme donosi svoje umjetnike, svoje filozofe i vrsne pjesnike, no ljubav je, kako kaže Badiou „kolektivna sklonost“. Slično Frommovom zaključku- ljubav je sveprisutna i svi joj težimo, na ovaj ili onaj način. Ipak, ponovno se tada povlači pitanje tko od nas se zapravo potrudi, tko od cjelokupnog čovječanstva uči kako voljeti i kako uopće ljubav graditi? Ljubav je kao kuća, bez dobrih temelja, krov nećete ni vidjeti.

Zanimljivi su putovi kojima ljubav putuje. Ako govorimo o riziku koji Badiou napominje, usput kritizirajući današnje društvo zbog virtualnog zanosa i modernog konformizma, rekli bismo da je to još jedna povlastica nadolazećeg vremena. Ljubav kao jedna sila, ne samo kao osjećaj, traži mnogo, jer je zaista jedna od najintenzivnijih i najjačih ljudskih moći. Piše o tome i Rougemont, iako se on više fokusira na manihejsko ludilo koje uzrokuje drugačije varijante ljubavi u drugačijim civilizacijama, u njegovom interesu konkretno, na Zapadu. U samom naslovu svojega djela on odvaja Ljubav i Zapad, kritizirajući zapadnjake zbog njihovih erotskih nakana i vlastitih definicija odnosa čime oni, po njegovu mišljenju, gube svojedobno vlastiti moral. Svejedno, kolike su gradove ljudi podigli, kolike generacije, dvorce, ma i ratove, ljudi su vodili samo zbog ljubavi. Prelazili granice svih mogućih granica, ponajprije preko vlastitog ega, što bi bio ekvivalent navedenom prije. Danas je društvo u fazi razvoja gdje se ne razvija. Sve što je zapravo problem, propaganda toliko razvlači na sve moguće pogrešne načine, da ljudima svi ti sukobi, problemi s izbjeglicama, feminističke tendencije, borbe za prava i sl., svima je to vrlo komično i generalno se ništa ne shvaća ozbiljno, a ljubav podliježe istom problemu. Mogli bismo reći da je to utjecaj zapadnjačke kulture, no sam problem tu ne izvire. Ljudi se, naime, boje vlastitoga „ja“, jer kao što je Sartre sam utvrdio, parafrazirat ću, ja sam samo ja u očima drugoga, ja sam onakav kakvim me drugi vidi, čuje i osjeća. Projekcija i refleksija tuđeg zapažanja. Nije isključeno da baš zato danas vrijednost svega opada- prestalo nam je biti stalo do tuđeg pogleda, borimo se za što god želimo i naravno, tipično ljudski, odlazimo u radikalne krajnosti. Ljudi su nesposobni za pravu intimnost, boje se uopće stupiti u odnos koji neće biti isključivo „nešto što će vjerojatno završiti sutra ili za mjesec dana, no do tada će nam biti zanimljivo i imat ćemo dobre slike“ ili slične varijante toga. Ljubav nije trend u 2018.godini i koliko god ne možemo tvrditi da ona nestaje ili da se gubi, jednostavno odlazi u KRAJNOST. Još je jedna varijanta gubiti se u romantičarskim tendencijama, misleći kako je prije bilo toliko bolje, a nije,te dakle ne bismo ni tada došli do nekog valjanog zaključka. Simone de Beauvoir piše još prošlog stoljeća o ženi koja je u ulogama, koja je odgajana kako bi bila nečiji rob ili nečija želja,otvarajući neizostavno pitanje slobode identiteta u ljubavi, koje je daleko opsežnije, kompleksnije i važnije od pitanja mogu li ja sada kao žena glasati ili ne. Naravno, ljudska prava neosporivo vrijede te to i nije diskutabilno, no gdje se žena, a i muškarac u ovom vremenu identificira? Onaj tko ne poznaje sebe, teško da će drugome dati da ga upozna, jer on to ne zna i ne može. Ako je istina, po silnim filozofijama, zaista najveće dobro, nije li tada logično prvo rasvijetliti svoju istinu, a tek onda dopustiti nekome da s time riskira? Uzmimo za postavku jednu Talesovu misao: „Najbolje će živjeti onaj koji ne čini što drugima predbacuje.“ Ljubav je težak rad, zahtijeva više od same erotike, više od društvenosti i kompatibilnosti. Svaki Eros je drugačiji, svaka ljubav je specifična, doduše ogoljena se ona ponovno vraća suštini. Treba pronaći tu suštinu, temelj, onaj goli Eros, da bismo o ljubavi uopće mogli govoriti. Nama je sve to svojstveno zbog društva; kako Platon tvrdi, da nije istinski dobar onaj koji je dobar zbog odgoja, nego onaj koji je dobar sam po sebi. Iz kojeg razloga ljubav to ne bi mogla primijeniti? Gdje je rizik ako ne u nama samima? Tko se više boji propasti nego čovjek sam? Ptičice na grani, pretpostavljam, ne prolaze kroz egzistencijalne krize i ne guši ih tjeskoba i nemir od nepoznatog i vlastitog „ja“. Doista je ironično koliko bježimo od te prirodnosti koja nam zapravo daje većinu odgovora na pitanja o dotičnom. Kao „mudri ljudi“ mogli bismo kolektivno početi učiti više od same svoje prirode. Odgoj je u redu, odgoj je u neku ruku i potreban. Postoje ljudi koji ne bi mogli živjeti bez odgoja, bez pravila i dogmatičnosti svijeta, no gdje je u tome svemu rizik? Što se više razvijamo kao civilizacija, što više tonemo u svijet normi i uzornih, civiliziranih ponašanja, manje smo spremni riskirati, jer to ipak jest neka blaga vrsta devijacije i odstupanja koja se autoritetu ne sviđa. Potvrđujemo se u drugima, a gdje nas to na kraju dana ostavlja?

Ljubav jest smislena cjelina života. Danas je pitanje spola u toj smislenoj cjelini izmijenjeno. Bilo bi pogrešno tvrditi da neki spol voli ili pretpostavlja tu ljubav više ili naprotiv, da danas nitko ništa ne osjeća. Vrijeme donosi svoje, svidjelo se to nama ili ne, donosi otpore i promjene, sadizam nad ljubavi koja je paćenica, mučenica vremena, a ne obratno. Ta zarobljenost medijima, koja iskorjenjuje smionost razmišljanja i propitivanje bilo čega bitnog, čini nas vrlo nazadnima. U tom smislu, gubi se napredak slobodnog čovjeka koji želi imati u svojem životu nešto više od novaca, uređaja i estetike, ugode. Ljubav je tu kao opravdanje podložna teškoj kritici, iako ju je povijest već dovoljno „oprala“. Kritika grčke ljubavi, kritika srednjovjekovne ljubavi prema bogu, kritika ženine podložnosti muškarcu, kritika, kritika, kritika…i što slijedi poslije moga kritiziranja?

U nekom aspektu ljubavi postoji i ona bolna spoznaja veze. Veza koja je takva da se osoba svojim bitkom veže za drugi bitak, kao atomi u molekulu, dok je njihova ljubav veza koja ih drži na okupu. Kada ljubav prestane, dio nas odlazi s tom osobom i nema veće stvaralačke umjetničke moći od patnje koju to otkidanje nanosi čovjeku. To je još jedan od razloga te suspregnutosti u društvu, straha od intimnosti. Fenomen 21.stoljeća, gubitak identiteta u masi. Ovo, međutim, nije govor o pogrešnosti vremena u kojem živimo, no bitno je znati što vremenski aspekt ovdje kazuje, kao što ga i Badiou razlaže kroz svoju Pohvalu ljubavi. Ljubav dakle, kao što je specifična u ljudi, specifična je i u vremenu.

Sljedeća stavka jest unutrašnja borba čovjeka. Na našoj duševnoj razini, uvijek postoji magnetizirana opozicija dobra i zla. Tu neku zabludu vlastitog identiteta jednostavno je iznio Baudelaire: „Ništa na svijetu nije lakše prevariti nego svoju savjest.“ Naša savjest i naša svijest bitno uzrokuju i strah pa se naše odluke kauzalno formiraju u toj relaciji. Svjesno upoznajemo, nesvjesno se zaljubljujemo, da bismo ponovno svjesno voljeli i savjesno bili onaj koji voli. Svi želimo biti voljeni.

Platon je zaista odgonetnuo većinu toga još tako davno. Ljubav, kao dio duha, jedno je od najvećih čovjekovih mogućnosti, a i postignuća. Kako bismo živjeli kada bismo radili na ljubavi koliko radimo na karijeri, obrazovanju ili na tehnologiji? Začudno, kako bi izgledao čovjek koji njeguje svoj duh koliko njeguje duševne, intelektualne i materijalne sposobnosti? I kako za to uopće biti sposoban? O tome bi valjalo više promisliti, no sposobnost imamo, jer da je nema, ne bi bilo ni čuđenja oko toga, ne bi bilo živosti i želja, život se ne bi pleo oko stupa tih iskonskih osjećaja. Intenzitet života je u tom traganju i postavljanju pitanja. Što ja sada, na nekom početku svog života mogu o ovome iskreno i znati? Kako je napisao Hegel, :“U noći su sve krave crne.“ Otprilike jedna od sigurnijih izjava koje mogu sa sigurnošću reći. Ja želim čuđenje ljubavi, ne njezine kratke odgovore i pokoravanje. I to je, smatram barem, rizik. Rizik je u stupanju izvan zone komfora i traganju, predavanju duhu. Kao neka filozofska teza, ljubav je osvanula u svakom obliku, ja neću reći ni predstaviti ništa novo i nepoznato, što već nije rečeno, no bez obzira na to, željela bih dodati da mislim da je ljubav vrijedna svih riječi i knjiga napisanih o njoj,i svih života i smrti koje se mogu proživjeti, svih strahova i rizika. Badiou je u pravu. Pa zar ljudi, tako složena i prekrasna bića kao pravi ljudi, ne bi mogli naučiti voljeti? Naučiti prijeći preko vlastitih slabosti? Naravno da mogu, iako je to idealiziranje situacije s moje strane. Do toga je teško doći. Neki komfor daju nam religija, vjera, filozofija, književnost, znanost, i sl, i govore o ljubavi, objašnjavaju je i ona je prisutna u životu čovjeka. No to su sve postavke i teorije, razglabanja o tome kako, gdje, odakle, s kime, da ili ne… Uza sve to, čovjek se mora jednom i prepustiti. Napisala je Simone de B. da muškarcu govore da ustraje na svojim ambicijama u životu, a ženi samo neka se prepusti i iskusit će rajske visine. Sve je to ponovno jedna relativna tvrdnja. Naime, ljubav se ne sastoji u spolnosti i ljudskim pravima, to je neka druga priča koja svoje značenje treba tražiti u psihologiji, sociologiji i zakonima; pozabaviti se malo čovjekovom mentalnom nesposobnošću i zabludama.

Ljubav ne bi trebala biti podvrgavanje, konsenzus niti bilo kakav ugovor. Sloboda koju Kierkegaard u svojim djelima suptilno ubacuje u likove zavodnika i muškaraca je divan primjer. On želi preodgojiti tu ženu i kada on u tom naumu uspije, ona ga ne želi, ona ima svoju slobodu da ga ne želi. Prije nekoliko stotina godina, molim vas. I to je primjer ljubavi. To je rizik. Cijelo dvadeseto stoljeće, egzistencijalizam koji je on započeo, vapi za slobodom. Čovječanstvu je dosta okova tradicije i svega što je ispravno samo na papiru. Tražimo i borit ćemo se. Sartre piše u svojoj Mučnini: „Mislim, dakle patim.“, no osim te njegove misli, on se zaista potrudio objasniti kako jedno „ja“ u ovom odnosu izgleda. On predstavlja sukob kao nešto esencijalno.

Govoreći o tjeskobi i titranju koja je obilježila 20.stoljeće, još jednom od razloga raskida s intimnošću, možemo primijetiti kako je danas sve to više-manje normalno. Brzo vrijeme, stres, depresije. Sve je to normalno. I dalje, ljubav postaje sve odsutnijom u takvim uvjetima. U fazi smo stagnacije. Ona ljubav koja stoji kao primjer u knjigama, ona sloboda, to je još uvijek stvar jednog književnika ili pjesnika, iako se za njih često kaže da žive u oblacima. Hipersenzibilnost možda prouzrokuje u ljudima osjećaj patetike, no ljubav to nikako ne može biti. Kao da je ova tmurna stvarnost pojela u ljudima nadu za ljubavlju, a za ljubav su sami nesposobni, jer ne znaju voljeti. Ne znaju ne očekivati od drugih da budu slike koje su sami stvorili u glavi ili njihove maštarije. Ljubav prema čovjeku nije umjetnost, to je kako kaže Fromm, umijeće. Ljudi nisu slike ili poezija, arhitektura, da bi bili očekivani i nepromijenjene ljepote. Umjetnost može biti njegov život, jer svojom zrelošću čovjek postaje sve ljepši. Zapravo su najljepši ljudi u starosti kada postaju dokazom života su proživjeli. To je umjetnost, trag koji žari i koji ostaje.

Ljubav koju predstavljamo, nažalost, ostat će samo takva, napisana u pokojem eseju i knjigama. Ljude je lako dresirati, lako je njima upravljati, ovako ili onako, no naučiti ih da misle, da vole, da budu slobodni i da sami imaju hrabrost, moć riskirati, da imaju moć biti zaista ljudi, to je pothvat koji će čovječanstvu donijeti veličinu. Veličina čovjeka je u tome koliko je on human, koliko voli, umuje,koliko je zapravo voljan egzistirati dobro i iskreno. Bez nekih moralnih skretanja, moć ljubavi je u tome što ona mijenja živote i sudbine i nezaustavljiva je. Sama sebi kroji vrijeme, kroji nove svjetove koji su za nekoliko nijansi topliji od ovog. Nisu to fatalne ljubavi, kao Tristan i Izolda ili Romeo i Julija, nego ljudi koji su se posvetili jedno drugome kao apsoluti, koji su jedno drugome oduzimali boli i davali ono bolje od sebe, duhom, dušom, tijelom, životom, a takvih je nekolicina.

 Svejedno, i to postoji i na tome se da raditi. Koliko je bilo pismenih ljudi u srednjem vijeku? Koliko ih je bilo da su uz to bili i genijalni? Koliko je danas pismenih i genijalnih ljudi? Kako ljude naučiti pismo ljubavi, to je sljedeće bitno pitanje.

Badiou se bavi ljubavlju sa suvremenog gledišta. Virtualna ljubav danas, ona ljubav na daljinu koja i ne postoji i tek je titraj računalnog „duha“ i ljudske mašte, to je rašireni trend koji i dalje jača. Ljubavne agencije, kako on objašnjava pa i dalje od toga- aplikacije, „pronađite svoju srodnu dušu“, „pronađite ljubav“, razne televizijske emisije koje vam garantiraju da ćete se zaljubiti, jer, zašto ne biste? Zašto ne bismo svi utipkali što tražimo i našli nekoga tko nam odgovara? Hoće li ljudi ikada shvatiti da prava ljubav ne leži nužno u odgovaranju? Čak i kada govorimo o suprotnostima, koje se katkada također tumače kao svojevrsno odgovaranje, čemu i tko tu kome zapravo odgovara? Ta ne odgovaramo samima sebi, bilo bi glupo očekivati da ćemo odgovarati drugima. Možda taj urbani mit i dalje živi od onog Aristofanovog o srodnim dušama. Romantična je to misao, Dvoje u Jednom koje je Zeus morao raspoloviti, jer se bojao njihove moći. Jedno koje je Dvoje, nadahnjujuće i nadopunjujuće. Pa zaista, to su lijepe priče. Ljudi su doduše previše različiti da bi se sve kockice složile kako spada, jer mi nismo nekakve slagalice koje će nadopuniti tuđe praznine svojim postojanjem. Bilo bi to čak i okrutno, s obzirom na našu smrtnost i lomljivost. Ljubav je kao kuća, od toga ne treba bježati.

Uvijek smo u nekim nezaobilaznim ulogama koje nam daju drugi i koje mi sami sebi namećemo. Jednostavno je diskutirati s ljudima kada se ne treba staviti moja srž na papir i kada se svi zaćutno pogledaju pa što sad? Uloge i obmane se često isprepletu i manjak iskrenosti dovodi do kraha. Ne samo u ljubavi, općenito u životu. Jesmo li svi tako mali iznutra, je li ta ljubav zapravo jedini odraz našeg pokušaja da rastemo? I je li to, na kraju dana i tako loše? Biti izvor drugome, i imati izvor u drugome je ovisnost, rekli bismo odricanje od slobode, makar to nije tako. Prava sloboda je u duši, biti slobodan znači dati dio svoje ljubavi nekome, dati nekome njegovo mjesto u meni, odvojiti mu prostora da egzistira kroz mene; ne svoj identitet i svoj karakter- to je individualno. Nema potrebe da se u pitanje dovode nečije sklonosti, uvjerenja, opredjeljenja i sl. Odricanje od vlastitog „ja“ nije ljubav, no ljubav je davanje onog većeg od tog „ja“,pa tako i većeg od mojih uvjerenja i opredjeljenja, bila ona religijska, politička ili bilo koje vrste. Respekt, odgovornost i briga kako je Fromm naglasio u Umijeću ljubavi. Strašno je sa sebe otkidati komadiće da bi gladni jeli, a još strašnije da jedu siti. I kako onda završiti?

Kraja de facto nema. Ja svoje čuđenje ne mislim i ne mogu okončati u ovim riječima,mislim da je ta iskra esencijalna daljnjem životu misli, no zaključak ovog teksta glasio bi ovako: Ljubav kao kolektivna sklonost, kao nešto što daje životu intenzitet i smisao, ne može biti dar postojanju ako je sloboda odsutna. Rizik koji Badiou traži i objašnjava zapravo je hrabrost i sloboda kretanja izvan vlastitih granica komfora, što se često pogrešno koristi u smislu pojma fizičkog kretanja ili nekih ljudskih prava, što ljubav baš i nije. Tražiti ljubav, kao nešto toliko izdašno u sebi je učenje, otkrivanje i razumijevanje i jedino tako se može negdje doći, a onda o tome i nešto pametno i suvislo kazati. Možda je i Shakespeare bio u pravu kada je napisao: „ Život je priča, koju idiot priča, puna buke i bijesa, a ne znači ništa!“ Tražiti ljubav je prestati pričati, tipkati i pronaći tu istinu i slobodu u sebi, pa zatim i u drugome. Ljubav će ostati kada sve ostalo prođe, a kako kaže Sartre da jedino čovjek egzistira, dodat ću da s njim egzistira i ljubav, ako ste spremni istražiti sebe, poznavati sebe i biti dovoljno hrabri da dijelite sebe.

Mateja Lisak, 4.a